บอร์ดสลากฯไฟเขียวแก้กม.
สำนักงานสลากฯ ไฟเขียวแก้ พ.ร.บ.ใหม่ ดัดหลังรายใหญ่ พร้อมเปิดช่องหวยบนดินและออนไลน์
27 ม.ค. 2558

สำนักงานสลากฯ ไฟเขียวแก้ พ.ร.บ.ใหม่ ดัดหลังรายใหญ่ พร้อมเปิดช่องหวยบนดินและออนไลน์
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยถึงผลการประชุมคณะกรรมการสลากฯ เมื่อวันที่ 23 ม.ค.ที่ผ่านมา ว่าคณะกรรมการสลากฯ ที่มีนายสมชัย สัจจพงษ์ เป็นประธาน มีมติเห็นชอบการแก้ไขพระราชบัญญัติสำนักงานสลากกินแบ่งรัฐบาล พ.ศ. 2517 เบื้องต้นเนื้อหาการแก้ไข พ.ร.บ.ดังกล่าวจะปรับปรุงให้ทันสมัย ทำให้สำนักงานสลากฯ คล่องตัวในการจำหน่ายสลากใกล้เคียงกับตัวแทนรายใหญ่คือ อาจแบ่งหรือจัดสรรโควตาสลากบางส่วนที่หมดโควตาจากรายเก่าเตรียมไว้ สำหรับขายปลีกให้กับรายย่อยแทน เพื่อลดอำนาจต่อรองจากพ่อค้ารายใหญ่
นอกจากนี้ ยังได้เพิ่มการดูแลสังคมกำหนดมาตรการป้องกันคุ้มครองเด็กและเยาวชนไม่ให้เกี่ยวข้องกับสลาก โดยห้ามจำหน่ายสลากให้กับบุคคลที่มีอายุต่ำกว่า 20 ปีบริบูรณ์ และห้ามจำหน่ายสลากในสถานศึกษารวมทั้งบริเวณใกล้เคียงต่อเนื่องกับสถานศึกษาด้วย ซึ่งหลังจากนี้จะส่งให้กระทรวงการคลังพิจารณา ก่อนเสนอเข้าที่ประชุมคณะรัฐมนตรี (ครม.) และเข้าสู่การพิจารณาของสภานิติบัญญัติแห่งชาติ (สนช.) ต่อไป
รายงานข่าวจากกระทรวงการคลัง เปิดเผยว่า การแก้ไข พ.ร.บ.สลากฯ พ.ศ. 2517 จะเปิดทางให้สำนักงานสลากฯ สามารถเพิ่มผลิตภัณฑ์ใหม่เพิ่มขึ้น เช่น สลากเขียนเลขท้าย 2 ตัว 3 ตัว หรือหวยบนดิน สลาก 2 ตัว 3 ตัว หรือสลากออนไลน์ เพื่อแก้ไขปัญหาสลากกินแบ่งรัฐบาลเกินราคา เนื่องจากการมีผลิตภัณฑ์ที่เพิ่มขึ้นจะช่วยให้ประชาชนสามารถเลือกซื้อได้หลากหลาย และช่วยกดดันราคาสลากให้ปรับลดลงตามความเป็นจริง
นอกจากนี้ การแก้ พ.ร.บ.ดังกล่าวยังเสนอให้สามารถจัดตั้งกองทุนรับซื้อเลขคืนจากผู้ค้า เนื่องจากปัจจุบันเป็นการขายสลากแบบขายขาด ทำให้ผู้ค้ามีต้นทุนจากสลากที่เลขไม่สวย ซึ่งการตั้งกองทุนดังกล่าวนี้ หากสามารถแก้ปัญหาสลากเกินราคาได้จริง ก็จะทำให้สำนักงานไม่มีความจำเป็นต้องออกผลิตภัณฑ์ใหม่ รวมทั้งการเสนอปรับส่วนแบ่งรายได้เข้ารัฐ จากเดิมที่กำหนดให้จัดสรรเป็นเงินรางวัล 60% รายได้เข้ารัฐ 28% และค่าบริหารจัดการที่ 12% โดยปรับเพิ่มค่าบริหารจัดการให้สูงขึ้น ทำให้ผู้ค้ามีรายได้เพิ่มขึ้น
“ที่ผ่านมาได้นำผลหารือการแก้ไขร่าง พ.ร.บ.สำนักงานสลากฯ พ.ศ. 2517 รายงานให้ ม.ร.ว.ปรีดิยาธร เทวกุล รองนายกรัฐมนตรี รับทราบแล้ว โดยเชื่อว่าหาก พ.ร.บ.ดังกล่าวถึงกระทรวงการคลัง และไม่มีข้อสังเกตอะไรเพิ่มเติม คาดว่าจะเสนอให้ นายสมหมาย ภาษี รมว.คลัง พิจารณาได้ภายในเดือน ม.ค.นี้ทันที เพื่อเสนอเข้าสู่ที่ประชุม ครม. และคณะกรรมการ ก่อนเสนอ สนช. คาดว่าจะแล้วเสร็จภายใน 1 ปี”
นายวิสุทธิ์ ศรีสุพรรณ รมช.คลัง ในฐานะกำกับดูแลสำนักงานสลากฯ กล่าวว่า ขณะนี้ยังไม่ได้รับรายงานผลการประชุมคณะกรรมการสลากฯ เกี่ยวกับการแก้ไข พ.ร.บ.สลากฯ อย่างเป็นทางการ แต่หากได้รับแล้วก็พร้อมที่จะพิจารณาทันที
ก่อนหน้านี้ นายสมชัย ในฐานะประธานคณะกรรมการสลากฯ ระบุไว้ว่า จะผลักดันการออกผลิตภัณฑ์ใหม่ๆ เช่น หวย บนดินและสลากออนไลน์เป็นทางเลือกให้ประชาชน เพื่อให้สามารถแก้ปัญหาสลากเกินราคาได้